Ανακοίνωση για την έναρξη διαδικασίας εξέτασης όσον αφορά φραγμό στο εμπόριο, κατά την έννοια του κανονισμού (ΕΚ) αριθ. 3286/94 του Συμβουλίου, που συνιστάται σε εμπορικές πρακτικές τις οποίες διατήρησε η Βραζιλία σε σχέση με τις εισαγωγές αναγομώμενων ελαστικών επισωτρών

(2004/C 3/02)

Στις 5 Νοεμβρίου 2003, η Επιτροπή έλαβε καταγγελία σύμφωνα με το άρθρο 4 του κανονισμού (ΕΚ) αριθ. 3286/94(1) του Συμβουλίου (εφεξής "ο κανονισμός").

1. ΚΑΤΑΓΓΕΛΛΩΝ

Η καταγγελία υποβλήθηκε από την BIPAVER (Bureau International Permanent des Associations de Vendeurs et Rechapeurs de Pneumatiques). Η BIPAVER είναι μια διεθνής εμπορική ένωση που αντιπροσωπεύει τα συμφέροντα κατασκευαστών αναγομωμένων ελαστικών επισώτρων στην ΕΕ. Αποτελείται από τις εθνικές ενώσεις της Δανίας, της Φινλανδίας, της Ιταλίας, της Πορτογαλίας, της Ισπανίας, της Σουηδίας και του Ηνωμένου Βασιλείου, τα μέλη των οποίων είναι κατασκευαστές αναγομωμένων ελαστικών επισώτρων που λειτουργούν στα κράτη μέλη. Η BIPAVER υπέβαλε την καταγγελία εξ ονόματος πολλών κατασκευαστών της Κοινότητας που επιθυμούν να εξάγουν αναγομωμένα ελαστικά επίσωτρα στην Βραζιλία.

H BIPAVER είναι ένωση που ενεργεί εξ ονόματος των κοινοτικών εταιρειών (κατασκευαστές ελαστικών από αναγόμωση) κατά την έννοια του άρθρου 2 παράγραφος 6 και του άρθρου 4 παράγραφος 1 του κανονισμού.

2. ΠΡΟΪΟΝ

Τα εν λόγω προϊόντα είναι αναγομωμένα ελαστικά επίσωτρα που υπάγονται στους κωδικούς της Συνδυασμένης Ονοματολογίας (ΣΟ) 4012 11, 4012 12, 4012 13 και 4012 19.

Η εξέταση που κινεί η Επιτροπή μπορεί επίσης να καλύψει άλλα προϊόντα τα οποία φαίνεται ότι επηρεάζονται κατά παρόμοιο τρόπο με τα αναγομωμένα ελαστικά επίσωτρα. Αυτά τα προϊόντα είναι κυρίως προϊόντα στα οποία εφαρμόζονται οι εν λόγω πρακτικές σύμφωνα με τα αποδεικτικά στοιχεία που υποβάλλουν τα ενδιαφερόμενα μέρη που αναγγέλλονται εντός των προθεσμιών που αναφέρονται κατωτέρω (βλέπε τμήμα 8).

3. ΑΝΤΙΚΕΙΜΕΝΟ

Η καταγγελία αφορά φραγμό στο εμπόριο που, κατά τους ισχυρισμούς, έχει θέσει η Βραζιλία και ο οποίος επηρεάζει αρνητικά τις κοινοτικές εξαγωγές των εν λόγω προϊόντων στην αγορά της Βραζιλίας.

Η αμφισβητούμενη πρακτική της Βραζιλίας στηρίζεται στην απόφαση αριθ. 8 της 25ης Σεπτεμβρίου 2000 του Υπουργείου Ανάπτυξης, Βιομηχανίας και Διεθνούς Εμπορίου της Βραζιλίας. Σύμφωνα με την καταγγελία, αυτή η πράξη απαγορεύει την εισαγωγή αναγομωμένων ελαστικών επισώτρων εφόσον απαγορεύει την έκδοση αδειών εισαγωγής για αναγομωμένα ελαστικά επίσωτρα που εισάγονται ως αγαθά καταναλωτή ή ως πρώτη ύλη. Επιπλέον, το Προεδρικό Διάταγμα αριθ. 3919 της 14ης Σεπτεμβρίου 2001 υποβάλλει την εισαγωγή, καθώς και την εμπορία, τη μεταφορά, την αποθήκευση, τη διατήρηση ή την αποθεματοποίηση εισαγομένων αναγομωμένων επισώτρων σε πρόστιμο 400 BRL (περίπου 120 EUR) ανά μονάδα.

4. ΙΣΧΥΡΙΣΜΟΣ ΠΕΡΙ ΦΡΑΓΜΩΝ ΣΤΟ ΕΜΠΟΡΙΟ

Ο καταγγέλλων ισχυρίζεται ότι τα προαναφερθέντα εμπορικά μέτρα που εφαρμόζει η Βραζιλία εισάγουν διάκριση μεταξύ των εισαγομένων και εγχωρίων ομοειδών προϊόντων και ότι παραβιάζουν την υποχρέωση που ανέλαβε η Βραζιλία στο πλαίσιο της συμφωνίας του ΠΟΕ, και κυρίως τα άρθρα ΙΙΙ και ΧΙ της GATT 1994. Ο καταγγέλλων θεωρεί αβάσιμους τους ισχυρισμούς της Βραζιλίας ότι τα μέτρα αιτιολογούνται για λόγους προστασίας του περιβάλλοντος ή της υγείας.

Ο καταγγέλλων ισχυρίζεται ότι τα προαναφερόμενα πρόστιμα δεν ισχύουν για τα εγχώρια αναγομωμένα ελαστικά επίσωτρα, και η παραγωγή αναγομωμένων επισώτρων δεν απαγορεύεται στην Βραζιλία. Η υπουργική απόφαση αριθ. 133, που εκδόθηκε στις 27 Σεπτεμβρίου 2001, ρυθμίζει την παραγωγή και την εμπορία αναγομωμένων ελαστικών επισώτρων στην Βραζιλία, με εξαίρεση τα αναγομωμένα επίσωτρα που παράγονται εγχωρίως πριν την 1η Ιανουαρίου 2004. Σύμφωνα με τον καταγγέλλοντα, η υπουργική απόφαση αριθ. 133 είναι παρόμοια με τους κανονισμούς UNECE 108 και 109, που είναι δύο διεθνή πρότυπα για τα αναγομωμένα ελαστικά επίσωτρα. 'Ενα πάνελ της Mercosur που συστάθηκε με αίτηση της Ουρουγουάης διαπίστωσε ότι τα μέτρα της Βραζιλίας δεν ήταν σύμφωνα με τη νομοθεσία της Mercosur. Αντιδρώντας η Βραζιλία διέκοψε την απαγόρευση για τα αναγομωμένα επίσωτρα που εισάγονται από άλλες χώρες της Mercosur με την υπουργική απόφαση αριθ. 2 της 8ης Μαρτίου 2002. Το προεδρικό διάταγμα αριθ. 4592 της 11ης Φεβρουαρίου 2003 απαλλάσσει τα αναγομωμένα ελαστικά επίσωτρα που εισάγονται από άλλες χώρες της Mercosur από τα προαναφερόμενα χρηματικά πρόστιμα.

Φαίνεται ότι οι εμπορικές πρακτικές της Βραζιλίας μπορούν να μην συμβιβάζονται με τα άρθρα I.1, III.4 και XI.1 της GATT 1994, αν δεν αιτιολογούνται βάσει του άρθρου ΧΧ και, και με τα άρθρα 2.1, 2.2 και 2.4 της συμφωνίας TBT. Έτσι φαίνεται ότι υπάρχουν επαρκή, εκ πρώτης όψεως, αποδεικτικά στοιχεία σχετικά με φραγμό στο εμπόριο κατά την έννοια του άρθρου 2 παράγραφος 1 του κανονισμού.

5. ΙΣΧΥΡΙΣΜΟΣ ΠΕΡΙ ΔΥΣΜΕΝΩΝ ΓΙΑ ΤΙΣ ΣΥΝΑΛΛΑΓΕΣ ΣΥΝΕΠΕΙΩΝ

Ο καταγγέλλων ισχυρίζεται ότι τα αμφισβητούμενα εμπορικά μέτρα της Βραζιλίας κατέληξαν σε σημαντική μείωση των εξαγωγών της Κοινότητας. Ο καταγγέλλων ισχυρίζεται ότι, μέχρι την απαγόρευση, οι κοινοτικές εξαγωγές ανέρχονταν σε περίπου δύο εκατομμύρια μονάδες ετησίως και αναμενόταν ότι θα αυξηθούν σε τρία εκατομμύρια. Οι κοινοτικοί εξαγωγείς κατείχαν μερίδιο 25 % της αγοράς ανταλλακτικών αυτοκινήτων της Βραζιλίας πριν την απαγόρευση. Η απώλεια αυτού του μεριδίου αγοράς και των πωλήσεων δύο εκατομμυρίων μονάδων ως συνέπεια της απαγόρευσης, αντιστοιχεί σε σημαντική αναλογία της μείωσης της συνολικής κοινοτικής παραγωγής. Οι παραγωγοί που εθίγησαν περισσότερο είναι οι παραγωγοί του Ηνωμένου Βασιλείου, της Ιταλίας και της Ισπανίας οι οποίοι κατείχαν τα μεγαλύτερα μερίδια των εξαγωγών προς την Βραζιλία.

Ειδικότερα, ο καταγγέλλων ισχυρίζεται ότι τα μέτρα της Βραζιλίας κατέληξαν σε κλείσιμο εταιρειών και σε απώλεια θέσεων απασχόλησης. Για να δικαιολογήσει τα ανωτέρω, ο καταγγέλλων αναφέρεται σε τρεις εταιρείες οι οποίες κατέρρευσαν οικονομικά όταν σταμάτησαν οι εξαγωγές τους προς την Βραζιλία, πράγμα που σημαίνει απώλεια εκατοντάδων θέσεων εργασίας. Ο καταγγέλλων ισχυρίζεται επίσης ότι η απαγόρευση της Βραζιλίας οδήγησε σε μείωση της παραγωγής, των περιθωρίων κέρδους και των κερδών καθώς και στην απότομη αύξηση του κόστους μονάδας για τους παραγωγούς εκείνους οι οποίοι κατάφεραν να επιβιώσουν της απώλειας των εξαγωγών τους προς την Βραζιλία.

Ο καταγγέλλων υπογραμμίζει τέλος την προστασία που παρέχει η απαγόρευση των εισαγωγών στους Βραζιλιανούς παραγωγούς αναγομωμένων και καινούργιων επισώτρων και την απειλή απώλειας περαιτέρω θέσεων εργασίας στον κοινοτικό κλάδο παραγωγής αναγομωμένων ελαστικών επισώτρων.

Υπό τις συνθήκες αυτές, φαίνεται εκ πρώτης όψεως ότι υπάρχουν επαρκή αποδεικτικά στοιχεία όσον αφορά την ύπαρξη δυσμενών συνεπειών για τις συναλλαγές, όπως ορίζεται στο άρθρο 2 παράγραφος 4 του κανονισμού.

6. ΣΥΜΦΕΡΟΝ ΤΗΣ ΚΟΙΝΟΤΗΤΑΣ

Η Κοινότητα έχει γενικό συμφέρον στην τήρηση των διεθνών εμπορικών κανόνων μεταξύ των εμπορικών εταίρων της. Αυτό ισχύει ιδιαίτερα για τις υποχρεώσεις που απορρέουν από τη συμφωνία του ΠΟΕ, δεδομένου του αριθμού των συναλλαγών που διέπονται από αυτήν και του αριθμού των χωρών που υπόκεινται σε αυτούς τους κανόνες. Αυτό το συμφέρον είναι ακόμη μεγαλύτερο επειδή πρόκειται για μία μεγάλη οικονομία και έναν σημαντικό εμπορικό εταίρο όπως η Βραζιλία. Επίσης, οι υποχρεώσεις του ΠΟΕ που αναφέρονται στην παρούσα υπόθεση, αποτελούν τις κεντρικές αρχές του ΠΟΕ. Η Κοινότητα θα έστελνε λανθασμένο μήνυμα αν δεν προέβαινε στην εξέταση του είδους διάκρισης που ασκείται στην παρούσα υπόθεση, η οποία φαίνεται ότι ωφελεί τα εγχώρια προϊόντα και τα προϊόντα των χωρών της Mercosur.

Επιπλέον, οι κατά τους ισχυρισμούς δυσμενείς επιπτώσεις στις συναλλαγές φαίνεται ότι έχουν σοβαρές συνέπειες για τους κοινοτικούς παραγωγούς αναγομωμένων ελαστικών επισώτρων που πραγματοποιούσαν εξαγωγές προς την Βραζιλία. Οι οικονομικές συνέπειες περιλαμβάνουν την απώλεια της παραγωγής και της απασχόλησης. Η εξαγωγική αγορά της Βραζιλίας ήταν πολύ σημαντική για τον κοινοτικό κλάδο παραγωγής και θα είχε μεγάλες δυνατότητες ανάπτυξης αν δεν υπήρχε ο κατά τους ισχυρισμούς φραγμός στο εμπόριο. Φαίνεται επομένως σημαντικό να διασφαλιστεί η ίση μεταχείριση για τα αναγομωμένα ελαστικά επίσωτρα από την Κοινότητα στην αγορά της Βραζιλίας με την αντιμετώπιση του φραγμού στο εμπόριο.

Με βάση τα ανωτέρω, θεωρείται ότι είναι προς το συμφέρον της Κοινότητας το να κινηθεί διαδικασία εξέτασης, σύμφωνα με το άρθρο 8 παράγραφος 1 του κανονισμού.

7. ΔΙΑΔΙΚΑΣΙΑ

Αφού αποφάσισε, κατόπιν διαβουλεύσεων με τη συμβουλευτική επιτροπή που συστάθηκε βάσει του κανονισμού, ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας εξέτασης για τις νομικές και πραγματικές πτυχές της υπόθεσης, και ότι αυτή η διαδικασία είναι προς το συμφέρον της Κοινότητας, η Επιτροπή άρχισε εξέταση σύμφωνα με το άρθρο 8 του κανονισμού.

Τα ενδιαφερόμενα μέρη μπορούν να αναγγελθούν και να γνωστοποιήσουν γραπτώς τις απόψεις τους για συγκεκριμένα θέματα στα οποία αναφέρεται η καταγγελία, υποβάλλοντας αποδεικτικά στοιχεία.

Επιπλέον, η Επιτροπή θα προβεί σε ακρόαση των μερών που θα το ζητήσουν γραπτώς όταν αναγγελθούν, υπό την προϋπόθεση ότι το αποτέλεσμα της διαδικασίας τα αφορά πρωτίστως.

Η παρούσα ανακοίνωση δημοσιεύεται σύμφωνα με το άρθρο 8 παράγραφος 1 στοιχείο α) του κανονισμού.

8. ΠΡΟΘΕΣΜΙΑ

Κάθε πληροφορία σχετικά με το ζήτημα και κάθε αίτηση για ακρόαση πρέπει να φθάσει στην Επιτροπή το αργότερο εντός 30 ημερών από την ημερομηνία δημοσίευσης της παρούσας ανακοίνωσης και πρέπει να αποσταλεί γραπτώς στην εξής διεύθυνση: Ευρωπαϊκή Επιτροπή Γενική Διεύθυνση Εμπορίου Mr. Ignacio Garcia Bercero,

DG Trade D/3

CHAR 9/74

Rue de la Loi/Wetstraat 200

B - 1049 Bruxelles/Brussel Fax (32-2) 299 32 64.

(1) Κανονισμός (ΕΚ) αριθ. 3286/94 του Συμβουλίου της 22ας Δεκεμβρίου 1994 που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (ΠΟΕ) (ΕΕ L 349 της 31.12.1994, σ. 71). Κανονισμός όπως τροποποιήθηκε από τον κανονισμό (ΕΚ) αριθ. 356/95 (ΕΕ L 41 της 23.2.1995, σ. 3).